b"\n_START_ARTICLE_\nFu\xc3\x9fballclub Rot-Wei\xc3\x9f Erfurt\n_START_SECTION_\nHist\xc3\xb2ria\n_START_PARAGRAPH_\nEl club t\xc3\xa9 les seves arrels en un club de criquet fundat el 1895, que m\xc3\xa9s tard, en ampliar les seves seccions esdevingu\xc3\xa9 Sport Club Erfurt. Fou membre fundador de la Federaci\xc3\xb3 Alemanya de Futbol l'any 1900 i el 1904 ingress\xc3\xa0 a la Verband Mitteldeutscher Ballspielvereine (Lliga de Futbol d'Alemanya Central). Guany\xc3\xa0 el campionat la temporada 1908-09 i arrib\xc3\xa0 a les semifinals del campionat alemany. A partir de 1933 jug\xc3\xa0 a la Gauliga Mitte. Despr\xc3\xa9s de la II Guerra Mundial tots els organismes alemanys foren dissolts. _NEWLINE_El 1946 nasqu\xc3\xa9 el SG Erfurt West. L'any 1948 arrib\xc3\xa0 a la final del campionat de Tur\xc3\xadngia i l'any seg\xc3\xbcent s'hi proclam\xc3\xa0 campi\xc3\xb3. Esdevingu\xc3\xa9 Fortuna Efurt el 1949, KWU Erfurt el 1950 i BSG Turbine Erfurt el 1951. Els anys 1954 i 1955 s'adjudic\xc3\xa0 consecutivament la lliga de la RDA. Les d\xc3\xa8cades seg\xc3\xbcents puj\xc3\xa0 i baix\xc3\xa0 entre Primera i Segona divisi\xc3\xb3. El 1965 es convert\xc3\xad en SC Turbine Erfurt i un any m\xc3\xa9s tard es fusion\xc3\xa0 amb BSG Optima Erfurt esdevenint FC Rot-Wei\xc3\x9f Erfurt. El 1980 arrib\xc3\xa0 a la final de la Copa de la RDA perdent amb el FC Carl Zeiss Jena (3-1)."